Document ID: /roh_data/filtered/fineweb-2-filterrobots_roh.jsonl.gz/38797

Gian e Giuliano Pedretti - frars ed artists
Els èn ils figls dal pictur-artist e graficher Turo Pedretti da Samedan. Gian e Giuliano Pedretti. Il Balcun tort visita 1970 ils dus frars en lur ateliers.
Gian Pedretti, il giuven dals dus frars, sa deditgescha a la pictura artistica. Ses frar Giuliano Pedretti sa metta sin ils fastizs d’Alberto Giacometti cun crear sculpturas asimetricas.
Margaritta Brenn-Demarmels - la multitalentada
Il purtret da la Surmirana Margaritta Brenn-Demarmels mussa la multifariadad da l'artista. Or da cuschas taglia Brenn figuras che fan sgarschur e tema. Ses maletgs sin taila da saida fa ella cun ina tecnica tut speziala. Fenomenalas èn las gravuras en vaider.
Il Balcun Tort ha visità l'artista 1963 en ses atelier a Stierva e mussa insaquantas ovras da Margaritta Brenn-Demarmels.
Not Bott – il sculptur da lain
El creescha cun sia resgia a motor en ses temp liber sculpturas da lain ord cuschas. Not Bott, oriund da la Val Müstair, che viva e lavura en il Puschlav tar las ovras electricas.
La materia primara per sias sculpturas, il schember, va el a tschertgar per ils guauds enturn. L’emissiun Svizra Rumantscha purtretescha 1985 l’artist Not Bott ch’era oriundamain emploià sco guardia da cunfin.
Marc Bundi en l’Africa
L’artist Marc Bundi è fascinà dal element da l’aua. Quai ch’ins ha tar nus en las muntognas en abundanza è per ina gronda part da l’Africa da gronda mancanza.
Il plan da Marc Bundi: crear a moda artistica cun bleras colurs ina tur d’aua a Cartum en il Sudan. La Televisiun rumantscha ha accumpagnà Bundi sin sia missiun.
Alesch Vital l’agratist
El è creschì si en la Bassa e turnà en la patria da ses antenats a Scuol. Alesch Vital titulescha sa sez sco agratist, ina maschaida da pur ed artist. Sper l’agricultura deditgescha el ina part da ses temp a l'art.
L’emissiun Svizra Rumantscha 2002 mussa co Vital creescha ord metal vegl figuras filigranas da tut gener e co el s’engascha per dumondas da l’ambient.
Roman Plaz – lavurar cun fier
Ses talent da lavurar cun fier ha Roman Plaz ertà da ses tat. Gia sco uffant era el savens cun ses tat en la fravgia. Sco l’emissiun Svizra Rumantscha mussa è ina passiun da Roman Plaz quella da crear cruschs-fossa individualas.